
* أنشودة : الله يشفيك يمه

كلماتها : 


يمه عسى شرك يزول وتطيبين
وتقضين عمرك في صلاة وعباده
وإلى لفيتك زاير ٍ لي تقومين
تستقبليني في حنان وسعاده
يضمني صدرك وتدمع لك العين
يطيح فوق الكف يعلن وداده
يمه فداك العمر وش بك تونين
يايوه عقبك عايشين بنكاده
يمه يتل الروح يوم انتي تبكين
تلة طيور القنص لحظة هداده
يمه فداك الكون والناس تكفين
ماودي أسمع ماتحمل زياده
ردي علي يايوه وش بك نسيتين
ردي علي ماعاد فيني جلاده
ردي علي يايوه أو ماعرفتين
يمه ذبحني ضمتك للوساده
يمه بدت بالصدر ثورة براكين
تفجرت أحزان هم ولهاده
ومن الحزن ذبلت ورود البساتين
ورد الهدى يايوه أعلن حداده
دكتور خذ قلبي وكبدي مع العين
عطهم دفا عمر العمر هي مراده
رمز الوفا والتضحيه أمي أمنين
القى ربع ربع الربع من جهاده
ياالله عساي أردلها أول الدين
يفداه قلبي والجوارح قلاده
ياالله يامنزل تبارك وياسين
باسمك نطق عيسى وهو في مهاده
تشافي أمي أم كل المساكين
اللي لها بالطيب طبع ٍ وعاده
